Ravni Del (Vlasotince)

**Ravni Del** je naselje u Srbiji u opštini Vlasotince u Jablaničkom okrugu. Prema popisu iz 2002. bilo je 183 stanovnika (prema popisu iz 1991. bilo je 256 stanovnika).

Na planinskoj zaravni, blagih padina planininskog ogranka Bukove glave, sa leve strane reke Vlasine, prostire se planinsko selo Ravni Del, na nadmorskoj visini oko 700 metara.

## Infrastruktura
Ravni Del je povezan sa makadamskim putem sa asfaltnim putem Vlasotince-Svođe. Makadamski put odnosi voda posle svake veće kiše, pa je prilaz selu otežan tokom kišnog perioda. Selo je elektrificirano, a ima i vodovod zdrave pijaće vode sa planinskih izvora.

Selo je zaseljeno iz sela Kruševica, gde su preko reke Vlasine, prvo bile pojate za stoku, da bi kasnije postale kuće za porodice.

U početku je bilo samo 12 koliba, da bi se potom izgradile kuće, koje su bile pokrivene slamom. Selo se sastoji iz mahala: Vitište (po vitelu na koji se ljuskalo na Sirniće-verski praznik), Bara, Grmađe (grmada kamena-kamenito mesto sitnim belutracima), Jabučje (po divljim jabukama) i Mankićevo.

## Stanovništvo
Ravnodelci su poznati po drvarenju kao rabadžije. Od toga živi većina. Kao prve investicije od zarade mnogi su kupili traktore. U prošlosti su bili i ciglarski pečalbari, a sada su mahom zidari pečalbari. Nadomak Ravnog Dela u Džarkovoj čuci meštani sade planinski krompir, a uspevaju i žitarice. Mnogi sade i vinograde. Klima pogoduje voćarstvu i pčelarstvu. Ravnodelci se i danas bave stočarstvom - čuvaju se krave. Volove za vuču su zamenili traktori. Postoje još domaćinstva koja čuvaju ovce, koje se napasaju zapuštenim livadama ispod Bukove glave u rejonu sela Predanca i Kozila. Posle Drugog svetskog rata iz sela se iselilo dosta mladih obrazovnih ljudi-među njima učitelja, nastavnika i medicinskih radnika.

## Demografija
U naselju Ravni Del živi 152 punoletna stanovnika, a prosečna starost stanovništva iznosi 44,1 godina (43,8 kod muškaraca i 44,4 kod žena). U naselju ima 61 domaćinstvo, a prosečan broj članova po domaćinstvu je 3,00.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Genealogija, pravoslavlje i migracije
Meštani Ravnog Dela su pravoslavne vereispovesti i poštuju crkvene praznike i slave. 
U Mankićevu žive sledeće familije: Stančići, Stanimirovci (naseljeni iz Dubrave), Čukarci (iz Čukara-Dejan), Mitkinci, Padinci, Dubravci (Dubrava).

U Donjoj Mali žive Velinci (slave Sveti Stefan), u Vitištu - Sučurovci (slave Svetog Nikolu), u Bari Dinići, Ićići i Đokići slave Sveti Nikolu.
 
Na sredini sela žive Ninići, Krstići, Cvetkovići, Stojanovići, Jovanovići (poreklom iz Modre Stene), Novkovići (iz Bučumeta), Sučurovci, Gacanovci i Prokići, koji svi slave Svetog Nikolu. Njihovi komšije Cvetkovići, Petkovići slave Đurđevdan.
Pešići su se odselili se u Kragujevac, Požarevac i Brijanje, a Terzinci u Vlasotince.

Ostale familije u selu su: Mitrovići, Stankovići, Vučići, Kulkinci, Andrejevići, Marinkovići, Mićkini. Od ovih familija su se delovi iselili u Vlasotince, Požarevac, Bačku, Kragujevac, Boljare i Brgule.

## Obrazovanje
U selo postoji četvorazredna škola, u kojoj relativno još ima učenika. Skoro je napravljena nova školska zgrada, a učenici iz Ravnog Dela osmogodišnju školu pohađaju u selu Kruševica.

## Anegdote
Sam naziv sela potiče iz reči sa dva dela: Ramnište (Ravnište) i Del - zaravan se tako zove u ovom kraju, pa se tako verovatno i dobio naziv sela Ravni Del. U ovom kraju se Ravnište naziva Ramnište pa se tako u topografskim kartama selo vodi kao Ramni Del, a u administrativom pogledu u opštini kao Ravni Del. Postoji anegdota iz vremena vladavine Turaka. Kada je turčin išao konjem u usponu od Ravnog Dela za Krivi Del, pošto se umorio upitao je: „Gde smo stigli?“ Dobio je odgovor Ravni Del, i na to je rekao: „Ako je ovo Ravni Del, kakav je onda taj Krivi Del?“

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)